Publication: Magyar Közlöny
Issue: MK-2000-121 (Year: 2000, Number: 121)
Era: 1990-2004
Section: A prekurzorok legális ellenőrzése területén a módosított 100/1996. (VII. 12.) Korm. rendelet 13. § (1) bekezdése
Paragraph Index: 1362

3. Ki kell aknázni a regionális és európai együttműködés lehetőségeit a kereslet- és kínálat-csökkentési oldalon egyaránt. Kiemelten kell kezelni a Prágai Memorandum (1995) alatti Közép-Európai Kezdeményezést. A Magyar Köztársaság belügyminisztere 1995-ben szubrégiónk négy országával, valamint az ENSZ Nemzetközi Kábítószer-ellenőrzési Programjának (UNDCP) igazgatójával aláírta a Prágai Egyetértési Memorandumot. E program célja taktikai és stratégiai határon átnyúló együttműködések támogatása nemzeti drogkontroll stratégiák kialakítása által, egy összehangolt szubregionális stratégiához való csatlakozás érdekében. A Magyar Köztársaság, a Cseh Köztársaság, a Lengyel Köztársaság, a Szlovák Köztársaság és a Szlovén Köztársaság kormányai elkötelezték magukat a kábítószer kereslet és kínálat csökkentése, nemzeti stratégiák kidolgozása, tárcaközi illetve nemzetközi koordináció és együttműködés mellett. A Memorandum e célterületekhez kapcsolódó szubregionális projekteket valósít meg, a kínálat-, csakúgy mint a keresletcsökkentés területén; elsősorban a UNDCP anyagi, illetve szakmai támogatásával. Ugyanígy a SECI (Dél-Kelet Európai Kezdeményezés) keretében folyó kábítószer-elleni együttműködés jelentőségét is aláhúzzuk.

Source: https://magyarkozlony.hu/hivatalos-lapok/0dcb2e2dc7bf928953b672e42ed9b09da69819e5/dokumentumok/69f533712ba754c47be81fed5c69b2be988d3fc6/letoltes